ขอให้ประชาชนรักษาสุขภาพ ช่วง 1-2 วันนี้ประเทศไทยตอนบนมีฝนฟ้าคะนองกับลมกระโชกแรงบางแห่ง
ว่าที่ร้อยตรี ธนะสิทธิ์ เอี่ยมอนันชัย รองอธิบดีกรมอุตุนิยมวิทยาฝ่ายปฏิบัติการ เปิดเผยถึงสภาพอากาศของประเทศไทยว่า ช่วงวันนี้ (29 มี.ค.64) - วันพรุ่งนี้ (30 มี.ค.64) ความกดอากาศต่ำเนื่องจากความร้อนปกคลุมประเทศไทยตอนบน ประกอบกับมีลมใต้และลมตะวันออกเฉียงใต้พัดนำความชื้นจากทะเลจีนใต้และอ่าวไทยเข้ามาปกคลุม ลักษณะเช่นนี้ทำให้มีฝนฟ้าคะนองกับลมกระโชกแรงเกิดขึ้นบางแห่ง และบางพื้นที่มีอากาศร้อนถึงร้อนจัดโดยภาคตะวันออกเฉียงเหนือมีฝนฟ้าคะนองกับลมกระโชกแรง ร้อยละ 30 ของพื้นที่  อุณหภูมิสูงสุด 39 องศาเซลเซียสขณะที่ภาคเหนือ มีฝนฟ้าคะนองกับลมกระโชกแรง ร้อยละ 20 ของพื้นที่ อุณหภูมิสูงสุด 41 องศาเซลเซียส สำหรับภาคกลางและภาคตะวันออก มีฝนฟ้าคะนอง ร้อยละ 10 ของพื้นที่ อุณหภูมิสูงสุด 39 - 40 องศาเซลเซียส ส่วนภาคใต้ มีฝนตกหนักบางแห่งสูงสุดร้อยละ 40 ของพื้นที่ ขอให้ประชาชนรักษาสุขภาพและเฝ้าระวังอันตรายจากฝนฟ้าคะนองและลมกระโชกแรงที่จะเกิดขึ้น นอกจากนี้ รองอธิบดีกรมอุตุนิยมวิทยา ย้ำเตือนว่า ช่วงนี้เป็นช่วงที่ลักษณะอากาศมีความแปรปรวนและได้มีการเผยแพร่ข่าวปลอมเกี่ยวกับสภาพอากาศออกมาอย่างต่อเนื่อง  ขอให้ประชาชนเลือกรับข่าวสารจากกรมอุตุนิยมวิทยาหรือหน่วยงานที่มีความน่าเชื่อถือเท่านั้น หากมีข้อสงสัยเพิ่มเติมเกี่ยวกับสภาพอากาศสามารถโทรสอบถามได้ที่สายด่วน 1182 ได้ตลอด 24 ชั่วโมง หรือเว็บไซต์ www.tmd.go.th